**Poem nins**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Mi-e gândul uneori o acuarelă

Cu amintiri brodate-ntr-o culoare,

Încerc să-l scot, pe-ascuns, din citadelă

Şi ţi-l trimit, frumoasă visătoare,

Să te găsească-ntr-un pastel de vară

Pe o câmpie vastă cu narcise,

Când te întinzi pe iarbă, într-o doară,

Să-ți fie ghid prin basme interzise.

Pe decolteul fin o nestemată

Să-ți tatuez cu buzele aprinse,

Pe ciocolata pielii delicată

Acolo unde sunt poeme ninse.

- Alunec pe alei şi-un vânt sălbatic

Se joacă-n cârlionţii grei, descheie

Paltonul alb şi gestul lui empatic

De-a mă curta preschimbă-n odisee

Culori de basm ce-au conturat destinul.

Eu nu le-am estompat intensitatea,

Când buzele îşi savurau rubinul

Prea scurtă mi-a părut eternitatea.

Trec nopţi prelungi şi-s neguri tot mai dense

De când lipseşti, câmpiile întinse

Se-nzăpezesc, distanţele-s imense,

Gerar ne-aşteaptă sub poeme ninse.

Ioan Grigoraș Liliana Trif